**DÔVODOVÁ SPRÁVA**

**A. VŠEOBECNÁ ČASŤ**

Ministerstvo školstva, vedy, výskumu a športu SR predkladá návrh zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov.

Návrhom zákona sa plnia niektoré ciele Plánu obnovy a odolnosti SR schváleného uznesením vlády SR č. 221 z 28. apríla 2021 – ide o ciele reforiem 1, 2 a 3 komponentu 6.

Ako sa uvádza v komponente 6 časti cieľ: *„Hlavným cieľom komponentu je znížiť podiel žiakov, ktorí nedosahujú ani základnú úroveň zručností, znížiť socioekonomický vplyv na vzdelávacie výsledky žiakov a podporiť rovnosť príležitostí vo vzdelávaní. Medzi ďalšie ciele patrí* ***zvýšenie podielu detí v predškolskom veku, ktoré sa zúčastňujú na predprimárnom vzdelávaní****, zníženie miery predčasného ukončovania školskej dochádzky so špeciálnym zameraním na zdravotne a sociálne znevýhodnené deti,* ***prispôsobenie vzdelávania individuálnym potrebám každého dieťaťa*** *a zníženie miery preraďovania znevýhodnených detí z hlavného vzdelávacieho prúdu do špeciálneho školstva.“*.

Reformou 1 komponentu 6 je *„Zabezpečenie podmienok na implementáciu povinného predprimárneho vzdelávania od 5 rokov a* ***zavedenie právneho nároku na miesto v materskej škole*** *alebo u iných poskytovateľov predprimárneho vzdelávania od 3 rokov“*.

V rámci reformy 1 komponentu 6 ide o ciele, ktorými sú

* *„Zavedenie* ***právneho nároku od 3 rokov*** *tak, aby do materskej školy alebo iného zariadenia, poskytujúceho predprimárne vzdelávanie, mohlo byť prijaté každé dieťa od 3 rokov veku, ktorého rodičia o to prejavia záujem.“*
* *„Zmena* ***financovania predprimárneho vzdelávania*** *s účelovým viazaním finančných prostriedkov, ktorá by mala kopírovať súčasný systém normatívneho financovania základných škôl (aj špeciálnych materských škôl, zriadených okresnými úradmi v sídle kraja) prostredníctvom prenesených kompetencií štátu na obce a financovania materských škôl zo štátneho rozpočtu.“*.

Reformou 2 komponentu 6 je *„Definícia konceptu* ***špeciálnych výchovno-vzdelávacích potrieb*** *detí a žiakov a vypracovanie modelu* ***nárokovateľných podporných opatrení*** *vo výchove a vzdelávaní, vrátane systému ich financovania“*.

V rámci reformy 2 komponentu 6 ide o ciele, ktorými sú

* *„****Zmena koncepcie****/definície špeciálnych výchovno-vzdelávacích potrieb: Aktuálna definícia detí a žiakov so špeciálnymi výchovno-vzdelávacími potrebami, založená na horizontálnom členení detí a žiakov do kategórií podľa znevýhodnenia, postihnutia či nadania, sa nahradí novou definíciou dieťaťa alebo žiaka zažívajúceho prekážky v prístupe k výchove a vzdelávaniu a pri učení, ktorý na naplnenie svojho vzdelávacieho potenciálu potrebuje poskytnutie a uplatnenie podporných opatrení. Prekážky pri učení a v prístupe k vzdelávaniu pritom budú zohľadňovať faktory na strane dieťaťa a žiaka (príp. rodinného prostredia), faktory na strane školy (napríklad existencia fyzických bariér v budove školy), ako aj ich možný dočasný charakter.“*,
* *„Nastavenie vertikálneho modelu nárokovateľných podporných opatrení vrátane systému financovania: Na definíciu detí a žiakov zažívajúcich prekážky v prístupe k výchove a vzdelávaniu bude nadväzovať nový vertikálny* ***model podporných opatrení****, založený na posúdení miery podpory, ktorú dieťa alebo žiak potrebuje na rozvinutie svojho vzdelávacieho potenciálu.*“

V kontexte reformy 3 komponentu návrh prepája poskytovanie podporných opatrení s diagnostikou uskutočňovanou v **transformovanom systéme poradenstva a prevencie** na jednotlivých piatich úrovniach poskytovania odborných činností.

Návrh zákona má v uvedenom kontexte tieto oblasti úpravy:

* zavedenie právneho nároku (práva) na prijatie v materskej škole; v tejto súvislosti sa zároveň napĺňa úmysel uľahčiť sprístupnenie právneho nároku najmä deťom z marginalizovaných rómskych komunít a zo sociálne znevýhodneného prostredia,
* zmena definície špeciálnej výchovno-vzdelávacej potreby,
* zmena definície dieťaťa a žiaka so špeciálnymi výchovno-vzdelávacími potrebami,
* zavedenie a vymedzenie podporných opatrení,
* stransparentnenie financovania materských škôl obcami.

Okrem týchto oblastí úpravy návrh zákona zároveň napríklad

* spresňuje niektoré ustanovenia o hodnotení žiakov v nadväznosti na potreby aplikačnej praxe,
* rozširuje možnosti experimentálneho overovania,
* upravuje kvalifikačné predpoklady učiteľov materských škôl.

Návrh zákona predpokladá negatívny vplyv na rozpočet verejnej správy, pozitívne vplyvy aj negatívne vplyvy na podnikateľské prostredie, pozitívne sociálne vplyvy a pozitívne vplyvy na manželstvo, rodičovstvo, rodinu. Návrh zákona nepredpokladá vplyv na informatizáciu spoločnosti, vplyvy na podnikateľské prostredie, vplyvy na životné prostredie ani vplyvy na služby verejnej správy pre občana.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami a medzinárodnými dokumentami, ktorými je Slovenská republika viazaná, zákonmi a s právom Európskej únie.